Gustav III kohvieksperiment

Gustav III kohvieksperiment oli Rootsi kuninga Gustav III käsul 18. sajandi teisel poolel tehtud meditsiiniuuring, millega uuriti kohvijoomise mõju tervisele. Eesmärk oli tõestada kohvi ohtlikkust, kuid eksperiment seda ei kinnitanud. Samas on selle sündmuse ehtsuses ka kaheldud.

Taust
Kohv jõudis esimest korda Rootsi küll 1674. aasta paiku, kuid kuni sajandivahetuseni tarbiti seda vähe. Alles seejärel läks jook jõukate seas moodi.Sempler, Kaianders. Gustav IIIs odödliga kaffeexperiment. Ny Teknik, 15.03.2006. Vaadatud 06.02.2012. 1746. aastal anti välja kohvi ja tee tarbimise vastu suunatud kuninglik edikt, mis tulenes "ülemäärasest tee ja kohvi joomisest ja selle väärtarvitamisest".Weinberg, Bennett Alan; Bealer, Bonnie K. "The world of caffeine: the science and culture of the world's most popular drug". Psychology Press, 2001. ISBN 978-0-415-92722-2. Lk 92–3. Nende jookide tarbimine maksustati suurte maksudega ja ettenähtud maksu mittetasumise tulemuseks olid trahvid ja tasside ning nõude konfiskeerimine. Kuigi hiljem keelustati kohv täielikult, selle tarbimine jätkus.

Gustav III, kes nägi kohvi tarbimises ohtu rahvatervisele, otsustas tõestada selle negatiivset mõju tervisele ja andis käsu teadusliku katse läbiviimiseks.

Eksperiment
Kuningas andis käsu eksperimendi läbiviimiseks kahel identsel kaksikul. Mõlemad olid kuritegude eest süüdi mõistetud ja neile oli määratud surmanuhtlus. Eksperimendis osalemise tingimusel muudeti nende karistused eluaegseteks vangistusteks: seda juhul kui üks kaksikutest nõustus iga päev kuni elu lõpuni jooma kolm kannu kohvi ja teine sama koguse teed.

Eksperimendi jälgimiseks ja kuninga selle tulemustest teavitamiseks määrati ametisse kaks arsti,Halevy, Alon Y. "The Infinite Emotions of Coffee". Macchiatone Communications, 2012. ISBN 978-0-9847715-1-6. Lk 77. kuid mõlemad arstid surid enne eksperimendi lõppemist (oletatavalt loomulikku surma). Enne lõpptulemuste nägemist suri 1792. aastal ka kuningas Gustav III ise.

Eksperimendis osalenud kaksikutest suri esimesena 83-aastaselt see, kes jõi teed. Temast kauem elanud kohvi joonud katseisiku surmaaeg ei ole teada.Herrmann, Sebastian. Die Wunderbohne. Spiegel Online, 11.03.2006.

Tagajärjed
1794. aastal otsustas Rootsi valitsus taas kohvi ära keelata, kuid keeld, mida uuendati korduvalt kuni 1820. aastateni, ei olnud kohvi tarbimise vastu võitlemisel kunagi edukas. Kui keeld lõpuks tühistati, sai kohvist Rootsis kõige populaarsem jook ja sestpeale on Rootsi olnud üks suurima kohvi tarbimisega riike maailmas (elaniku kohta).Crozier, Alan; Ashihara, Hiroshi; Tomás-Barbéran, Francisco. "Teas, Cocoa and Coffee: Plant Secondary Metabolites and Health". John Wiley & Sons, 26.09.2011. ISBN 978-1-4443-4706-7. Lk 21.

Eksperimenti on naljatlevalt kutsutud ka "Rootsi esimeseks kliiniliseks uuringuks".

Vaata ka
Kofeiiniuuringud
Tee tervislikud omadused

Viited

Kategooria:Kohv
Kategooria:Tee
Kategooria:18. sajand Rootsis